Угарски краљ Лајош II погинуо је 1526. године у Мохачкој бици. Како је био без наследника, у Угарској избијају борбе око престола. Османски султан Сулејман није успео да припоји читаву територију Угарске. Престо је неколико месеци остало упражњено. Појавила су се двојица кандидата: Фердинанд Аустријски и Јован Запоља. Запољу је подржавао већи део угарског племства, али је Фердинанда подржавао старији брат Карло V, светоримски цар и најмоћнији европски владар свога времена. Запољу је подржао и Сулејман који је против Аустрије предводио још две кампање (1529. и 1532. године). Фердинанд је увидео да је немогуће учврстити своју власт у Угарској. У међувремену је на источним границама Османског царства почео деловати сафавидски шах Тахмасп I. Како би своје снаге усмерио ка истоку, Сулејман се морао осигурати на западу. Због тога је пристао на склапање споразума са Аустријом.